ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
பஞ்சாப் ஹோஷியார்பூர் மாவட்டத்தில் பெண்கள் வீட்டிலேயே தயாரிக்கும் முகக்கவசத்துக்கு வரவேற்பு
பஞ்சாப் மாநிலம் ஹோஷிராபூரில் இளம் பெண்கள் வீட்டில் இருந்தபடியே தரமான முகக்கவசங்களைத் தயாரித்து இலவசமாக விநியோகிக்கிறார்கள். கிராம ஊராட்சித் தலைவர் திரு. நரேந்தர் சிங் தலைமையில் இந்தப் பணி சிறப்பாக நடைபெறுகிறது. கொரோனா தொற்றுநோய் அபாயம் உள்ள சூழலில் இது அப்பகுதி மக்களிடையே மிகுந்த வரவேற்பைப் பெற்றுள்ளது.
இத்திட்டத்தை மத்திய அறிவியல் தொழில்நுட்பத் துறையின் ஆதரவில் செயல்பட்டு வரும் சண்டீகரில் உள்ள பஞ்சாப் மாநில அறிவியல் – தொழில்நுட்ப கவுன்சில் செயல்படுத்தி வருகிறது. இந்தக் கவுன்சில் ஹோஷிபூர் மாவட்டத்தில் தல்வாரா உள்ளிட்ட இடங்களில் மகளிருக்கு சாண எரிவாயு உற்பத்தி உள்ளிட்ட தொழில்நுட்ப அதிகாரமளிக்கும் பணியில் ஈடுபட்டு வருகிறது. “கோவிட் 19” தொற்று பரவுவதைத் தடுக்கும் வகையில் இந்த முகக்கவசம் தயாரிக்கப்பட்டு வழங்கப்படுகிறது.
“ஊராட்சித் தலைவரின் வழிகாட்டுதலில் பெண்கள் வீட்டிலேயே தயாரித்து வழங்கும் முகக்கவசத்துக்கு பரவலாக நல்ல வரவேற்பு கிடைத்துள்ளது. இதன் பயன்பாட்டை மக்கள் நன்கு உணர்ந்துள்ளனர். கிருமி தொற்றும் இணைப்பைத் துண்டிப்பதற்கு இந்த முகக் கவசங்கள் பெரிதும் துணை புரியும்” என்று அறிவியல் தொழில்நுட்பத் துறை செயலாளர் பேராசிரியர். ஆசுதோஷ் சர்மா தெரிவித்தார்.
இப்பணியில் உற்சாகமாக ஈடுபட்டுள்ள பெண்கள் கடந்த பத்து நாட்களில் தரமான 2000 முகக்கவசங்களைத் தயாரித்துள்ளனர். இவை குக்வால்ஹார் அருகில் உள்ள கிராமங்களில் வசிக்கும் இடம்பெயர்ந்த தொழிலாளர்கள், கிராம மக்கள், சிறு பெட்டிக்கடைக்காரர்கள் ஆகியோருக்கு வழங்கப்பட்டுள்ளன.
(மேலும் விவரங்களை அறிய தொடர்புக்கு : டாக்டர் இந்து புரி, “எஃப்” பிரிவு விஞ்ஞானி. மின்னஞ்சல்: indub.puri[at]nic[dot]in. கைபேசி : 9810557964.
(Visitor Counter : 166
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
நகர்ப்புற இந்தியாவை குப்பைகள் அற்றதாக ஆக்குவதற்கான செயல் திட்டத்தை மத்திய வீட்டுவசதி மற்றும் நகர்ப்புற விவகாரங்கள் அமைச்சகம் வெளியிட்டது
நல்லாட்சி தினத்தை முன்னிட்டு, 'சுகந்திரம்@75 குப்பைகளற்ற நகரங்களுக்கான நட்சத்திர மதிப்பீடு வழிமுறை - டூல்கிட் 2022'-ஐ மத்திய வீட்டுவசதி மற்றும் நகர்ப்புற விவகாரங்கள் அமைச்சகம் வெளியிட்டது.
குப்பைகளற்ற நகரங்களுக்கான நட்சத்திர மதிப்பீடு வழிமுறை என்பது கழிவுகள் மேலாண்மைக்கான மிகவும் முக்கியமான ஆளுகைக் கருவியாகும்.
குப்பைகளில்லா நகரங்களை உருவாக்குவதற்கான ஒட்டுமொத்த லட்சியத்தை உள்ளடக்கிய தூய்மை இந்தியா இயக்கம் நகர்ப்புறம் 2.0-ஐ, 2021 அக்டோபர் 1 அன்று மாண்புமிகு பிரதமர் திரு நரேந்திர மோடி அறிமுகப்படுத்தினார்.
முழுமையான சுகாதாரம் மற்றும் கழிவு மேலாண்மைக்கான சூழலியலில் வளர்ச்சிப் பாதையை நோக்கி இந்தியாவை வழி நடத்துவதற்கான முன்னெடுப்புடன் இது அமைந்துள்ளது.
தூய்மை இந்தியா இயக்கம்- நகர்ப்புறம் 2.0-ன் படியான லட்சியத்தை அடைவதற்காக குப்பைகளற்ற நகரங்களுக்கான நட்சத்திர மதிப்பீடு வழிமுறையின் படியான மதிப்பீட்டில் குறைந்தபட்சம் மூன்று நட்சத்திரங்களையாவது ஒவ்வொரு நகர்ப்புற உள்ளாட்சி அமைப்பும் பெற வேண்டும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1784877
எரிசக்தி அமைச்சகம்
என்எச்பிசி மற்றும் ஜேகேஎஸ்பிடிசி ஆகியவை கூட்டு முயற்சி நிறுவனம் ‘ரேட்லே ஹைட்ரோஎலக்ட்ரிக் பவர் கார்பரேஷன் நிறுவனத்துடன் ஒருங்கிணைப்பு
ஜம்மு காஷ்மீரில், 850 மெகா வாட் ரேட்லே நீர்மின்சார திட்டத்தை அமல்படுத்துவதற்காக இந்தியாவின் முன்னணி நீர்மின் சக்தி நிறுவனமான என்எச்பிசி, ‘ரேட்டில் ஹைட்ரோஎலக்ட்ரிக் பவர் கார்பரேஷன் லிமிடெட் என்ற கூட்டு முயற்சி நிறுவனத்தை உருவாக்கியுள்ளது. இந்த கூட்டு முயற்சி நிறுவனம், என்எச்பிசி மற்றும் ஜம்மு காஷ்மீர் மாநில மின் மேம்பாட்டு கார்பரேசன் நிறுவனத்துடன்  01.06.2021ம் தேதி இணைக்கப்பட்டுள்ளது. இந்த நிறுவனங்கள் முறையே 51 சதவீதம் மற்றும் 49 சதவீத பங்குகளை கொண்டுள்ளன.
ஜம்மு காஷ்மீரின் கிஸ்த்வர் மாவட்டத்தின் செனாப் ஆற்றில், இந்த 850 மெகா வாட் ரேட்லே நீர்மின்சார திட்டம் அமைக்கப்படுகிறது.
இந்த முத்தரப்பு புரிந்துணர்வு ஒப்பந்தம், ஜேகேஎஸ்பிடிசி, என்எச்பிசி மற்றும் முந்தைய ஜம்மு காஷ்மீர் அரசு இடையே 03.02.2019ம் தேதி அன்று பிரதமர் திரு நரேந்திர மோடி முன்னிலையில் கையெழுத்திடப்பட்டது.
மேலும், ரேட்லே நீர்மின்சக்தி திட்டத்தை அமல்படுத்துவதற்கு, துணை புரிந்துணர்வு ஒப்பந்தம், மத்திய மின்துறை மற்றும் புதிய மற்றும் புத்தாக்க எரிசக்தி அமைச்சர் திரு ஆர்.கே.சிங், வடகிழக்கு பகுதி மேம்பாட்டு மத்திய அமைச்சர் டாக்டர் ஜித்தேந்திர சிங், ஜம்மு காஷ்மீர் துணைநிலை ஆளுநர் திரு மனோஜ் சின்ஹா ஆகியோர் முன்னிலையில் கடந்த ஜனவரி 3ம் தேதி கையெழுத்திடப்பட்டது.
இந்த ரேட்லே நீர் மின் சக்தி திட்டம் கட்டுமானத்துக்கு, 2018 நவம்பர் மதிப்பீட்டின் படி ரூ.5281.94 கோடி முதலீடு செய்வதாக மத்திய மின்துறை அமைச்சகம் ஏற்கனவே தெரிவித்துள்ளது. அதைத் தொடர்ந்து, ரேட்லே ஹைட்ரோஎலக்ட்ரிக் பவர் கார்பரேஷன் நிறுவனத்தை இணைக்கும் ஒப்பந்தம் கடந்த ஏப்ரல் 13ம் தேதி மேற்கொள்ளப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725053
-----
(Visitor Counter : 154
சுற்றுலா அமைச்சகம்
வருடம் முழுவதும் சுற்றுலா மேற்கொள்ளக்கூடிய இடமாக இந்தியாவை முன்னிறுத்துவதற்காக சாகச சுற்றுலாவுக்கு அங்கீகாரம்: அமைச்சர் திரு கிஷன் ரெட்டி
மாநிலங்களவையில் கேள்விகளுக்கு எழுத்துப்பூர்வமாக பதிலளித்த மத்திய சுற்றுலா அமைச்சர் திரு கிஷன் ரெட்டி கீழ்காணும் தகவல்களை அளித்தார்.
சாகச சுற்றுலா உள்ளிட்ட சுற்றுலா மேம்பாடு, சுற்றுலாத் தலங்களின் பாதுகாப்பு மற்றும் வசதிகளை அதிகரித்தல், சாகச சுற்றுலாவுக்கான புதிய இடங்களை அங்கீகரித்தல் ஆகியவை மாநில அரசுகளின் பொறுப்பு என்றாலும், வருடம் முழுவதும் சுற்றுலா மேற்கொள்ளக்கூடிய இடமாக இந்தியாவை முன்னிறுத்துவதற்காக சாகச சுற்றுலாவுக்கு மத்திய சுற்றுலா அமைச்சகம் அங்கீகாரம் அளித்துள்ளது.
சாகச சுற்றுலா ஏற்பாட்டாளர்களுக்கு அனுமதி அளிப்பதற்கான வழிகாட்டுதல்களையும் வழங்கியுள்ள மத்திய சுற்றுலா அமைச்சகம், சுற்றுலா உள்கட்டமைப்பை மேம்படுத்துவதற்காக மாநில/யூனியன் பிரதேச அரசுகளுக்கு மத்திய நிதியுதவியையும் வழங்குகிறது.
வியக்கத்தக்க இந்தியா  சுற்றுலா ஏற்பாட்டாளர்/ சுற்றுலா வழிகாட்டிக்கான சான்றிதழ் திட்டத்தை மத்திய சுற்றுலா அமைச்சகம் தொடங்கியுள்ளது.
அடிப்படை மற்றும் முன்னேறிய  பயிற்சி, மொழிப் பயிற்சி மற்றும் புத்தாக்கப் பயிற்சி வழங்கப்படுகிறது. டிஜிட்டல் முறையில் இந்தப் பயிற்சி வழங்கப்படுகிறது.
மேலும், டச்சு, ஜெர்மன், பிரஞ்சு, ஜப்பானிய, சீன மொழிகள் உள்ளிட்டவற்றில் ஆறு வார மொழிப் பயிற்சியை சுற்றுலா அமைச்சகம் வழங்குகிறது.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1744489
https://pib.gov.in/PressReleasePage.aspx?PRID=1744491
------
(Visitor Counter : 181
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பணியாளர் மற்றும் பயிற்சித் துறையின் இரண்டாம் கட்ட முகாமின் முக்கிய அம்சங்கள்
நிர்வாகச் சீர்திருத்தங்கள் மற்றும் பொதுமக்கள் குறை தீர்ப்புத் துறையின் அறிவுறுத்தலின்படி நிலுவையில் உள்ள விவகாரங்களுக்கு தீர்வு காணும் சிறப்பு முகாமை அக்டோபர் 2, 2022-லிருந்து அக்டோபர் 31, 2022 வரை பணியாளர் மற்றும் பயிற்சித் துறை நடத்தி வருகிறது. இந்த இயக்கத்தின் ஒரு பகுதியாக ஜவஹர்லால் நேரு பல்கலைக்கழகத்தின் பழைய வளாகம் மற்றும் நாயக் பவன், வடக்கு பிளாக்கில் உள்ள பணியாளர் மற்றும் பயிற்சித் துறையின் அலுவலகங்களில் தூய்மைப் பணிகள் நடைபெற்றன. அத்துடன் பணியாளர் மற்றும் பயிற்சித் துறையின் கீழ் உள்ள அரசியல் சட்டப்படியான அமைப்பு, சட்டப்பூர்வ அமைப்பு, தன்னாட்சி அமைப்பு உள்ளிட்ட 16 அமைப்புகளின் அலுவலகங்களில் இப்பணிகள் நடைபெற்றன.
இரண்டாம் கட்ட சிறப்பு இயக்கத்தின் கீழ் வடக்கு பிளாக்கில் உள்ள அலுவலக வளாகங்களில் நடைபெற்ற தூய்மைப் பணிக்கு பணியாளர் மற்றும் பயிற்சித் துறையின் பயிற்சி மற்றும் நிர்வாகப் பிரிவு கூடுதல் செயலாளர் திருமதி. ராஷ்மி சௌத்ரி தலைமை தாங்கினார்.
இப்பணியின் போது நாடாளுமன்ற உறுப்பினர்களின் 12 பரிந்துரைகள், அமைச்சரவை பரிந்துரை செய்து நிலுவையில் இருந்தவை ஆகியவற்றுக்கு தீர்வு காணப்பட்டது. பொதுமக்கள் குறை தீர்ப்பு எண்ணிக்கை 951-லிருந்து 341 ஆக குறைக்கப்பட்டது. அத்துடன் 48,300 கோப்புகளை ஆய்வு செய்ததில், 30,720 கோப்புகள் களையப்பட்டது. இதன் மூலம் 3,058 சதுர அடி பரப்பளவு காலியானது.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1870914
அறிவியல் மற்றும் தொழில்நுட்பத்துறை
அரசு சேகரித்த புவிசார் தரவுகள் இந்திய மக்கள் மற்றும் அமைப்புகளுக்கு எளிதில் கிடைக்கும் வகையில் செயலிகள் தொடக்கம்
அரசு சேகரித்த புவிசார் தரவுகள் இந்திய மக்கள் மற்றும் அமைப்புகளுக்கு இலவசமாகவும், எளிதாகவும் கிடைக்கும் வகையில் மூன்று ஆன்லைன் செயலிகள் முதல் முறையாக தொடங்கப்பட்டுள்ளன- சர்வே ஆஃப் இந்தியா  புவிசார் தரவுகள் வழங்கல் தளம், எஸ்ஓஐ-யின் சாரதி: இணைய புவிசார் தகவல் செயலி மற்றும் மன்சித்ரன்: தேசிய அட்லஸ் மற்றும் வரைபட நிறுவனத்தின்  தொழில் புவிதளம் ஆகியவை தொடங்கப்பட்டுள்ளன.
இணையதளங்களைத் திறந்து வைத்துப் பேசிய இந்திய அரசின் அறிவியல் மற்றும் தொழில்நுட்பத் துறைச் செயலாளர், பேராசிரியர் அசுதோஷ் சர்மா, “இது ஒரு வரலாற்றுச் சிறப்புமிக்க தருணம். எஸ்ஓஐ-யில் இருந்து நாட்மோ வரை அரசு சேகரித்தத் தரவுகள் முதல் முறையாக இந்திய மக்கள் மற்றும் அமைப்புகளுக்கு இலவசமாகவும், எளிதாகவும் கிடைக்கவிருக்கின்றன,” என்றார்.
மேலும் பேசிய அவர், “எஸ்ஓஐ மற்றும் நாட்மோவின் பயணத்தில் இது ஒரு மைல் கல் நிகழ்வாகும். தரவுகளின் உண்மையான ஜனநாயகப்படுத்தலை இது குறிக்கிறது,” என்று பேராசிரியர் அசுதோஷ் சர்மா கூறினார்.
“2021 பிப்ரவரியில் அறிமுகப்படுத்தப்பட்ட புவிசார் கொள்கை அளவீடு மற்றும் வரைபடமாக்கலில் இருந்த அனைத்துக் கட்டுப்பாடுகளையும் நீக்கியது. இதன் மூலம் கடந்த காலத்தின் தடைகள் ஒரே நடவடிக்கையின் மூலம் களையப்பட்டன. புவிசார் தரவுகளைப் பரவலாக்கி, ஜனநாயகபப்டுத்துவதன் மூலம், ரூ 1 லட்சம் கோடிக்கான நேரடிப் பலன் 2030-க்குள் உண்டாகி, நமது பொருளாதாரத்திற்கு மிகப் பெரிய மறைமுகப் பலனளிக்கும்,” என்று அவர் மேலும் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1746703
-----
(Visitor Counter : 228
பிரதமர் அலுவலகம்
தேசிய அளவிலான கொவிட்-19 தடுப்பூசி திட்டத்தை, ஜனவரி 16ம் தேதி பிரதமர் தொடங்கி வைக்கிறார்
இந்த தொடக்கத்தின் போது, அனைத்து மாநிலங்கள் மற்றும் யூனியன் பிரதேசங்களில் 3000க்கும் மேற்பட்ட இடங்கள் காணொலி காட்சி மூலம் இணைக்கப்படும்
தொடக்க நாளில், ஒவ்வொரு இடத்திலும், சுமார் 100 பயனாளிகளுக்கு தடுப்பூசி போடப்படும்
தேசிய அளவிலான கொவிட்-19 தடுப்பூசி திட்டத்தை 2021, ஜனவரி 16ம் தேதி காலை 10.30 மணிக்கு காணொலி காட்சி மூலம் பிரதமர் திரு நரேந்திர மோடி தொடங்கி வைக்கிறார். நாடு முழுவதும் மேற்கொள்ளப்படுவதால், இது உலகின் மிகப் பெரிய தடுப்பூசி திட்டமாக இருக்கும். இந்த தொடக்கத்தின் போது, அனைத்து மாநிலங்கள் மற்றும் யூனியன் பிரதேசங்களி்ல மொத்தம் 3006 இடங்கள் காணொலி காட்சி மூலம் இணைக்கப்படும். தொடக்க நாளில், ஒவ்வொரு இடத்திலும் சுமார் 100 பயனாளிகளுக்கு தடுப்பூசி போடப்படும்.
முன்னுரிமை அடிப்படையில் மேற்கொள்ளப்படும் இந்த தடுப்பூசி திட்டத்தில், ஒருங்கிணைந்த குழந்தைகள் மேம்பாட்டு சேவை ஊழியர்கள் உட்பட அரசு மற்றும் தனியார் துறை சுகாதார பணியாளர்களுக்கு தடுப்பூசி போடப்படும்.
இந்த தடுப்பூசி திட்டம், மத்திய சுகாதாரத்துறை மற்றும் குடும்ப நல அமைச்சகம் உருவாக்கிய கோ-வின் என்ற ஆன்லைன் டிஜிட்டல் தளத்தை பயன்படுத்தும். இது தடுப்பூசி இருப்புகள், சேமிப்பு வெப்பநிலை மற்றும் கோவிட்-19 தடுப்பூசி பயனாளிகளின் தனிப்பட்ட கண்காணிப்பு உள்ளிட்ட நிகழ்நேர தகவல்களை அளிக்கும். தடுப்பூசி போடப்படும் நேரத்தில், இந்த டிஜிட்டல் தளம், திட்ட மேலாளர்களுக்கு அனைத்து விதத்திலும் உதவும்.
கொவிட்-19 தொற்று, தடுப்பூசி அறிமுகம் மற்றும் கோ-வின் மென்பொருள் தொடர்பான கேள்விகளுக்கு பதில் அளிக்க பிரத்தியேக 24 மணி நேர உதவி மையம் - 1075 ஏற்படுத்தப்பட்டுள்ளது.
கோவிஷீல்ட் மற்றும் கோவாக்சின் தடுப்பூசிகள் போதிய அளவில் நாடு முழுவதும் அனைத்து மாநிலங்கள் / யூனியன் பிரதேசங்களுக்கு விமான போக்குவரத்து துறை அமைச்சகத்தின் ஆதரவுடன் அனுப்பப்பட்டுள்ளன. இவற்றை அனைத்து மாவட்டங்களுக்கும் மாநிலங்கள்/யூனியன் பிரதேசங்கள் அனுப்பியுள்ளன. மக்கள் பங்களிப்பு கொள்கைகள் மீதான இத்திட்டத்தை தொடங்க அனைத்து ஏற்பாடுகளும் தயார் நிலையில் உள்ளன.
------
(
பிரதமர் அலுவலகம்
வடகிழக்கு பிராந்தியம் நாட்டின் முக்கிய வளர்ச்சிப் பகுதியாக மாறிவருகிறது என பிரதமர் கூறினார்
பல ஆண்டுகளாக நிலவிவந்த போடோ பிரச்சினைக்கு அனைத்துத் தரப்பினரையும் ஒருங்கிணைத்து தீர்வு
குடியரசுத் தலைவர் உரைக்கு நன்றி தெரிவிக்கும் தீர்மானத்திற்கு மக்களவையில் பிரதமர் பதிலளித்தார்
மக்களவையில் குடியரசுத் தலைவர் உரைக்கு நன்றி தெரிவிக்கும் தீர்மானத்தின்மீது நடந்த விவாதத்திற்கு பதிலளித்த பிரதமர், வடகிழக்குப் பிராந்தியம் இனி புறக்கணிக்கப்பட்ட பகுதியாக இராது என்று கூறினார்.
அரசு பல்வேறு பிரிவுகளில் மேற்கொண்ட முயற்சிகளின் பலனாக தற்போது வடகிழக்குப் பிராந்தியம் நாட்டின் மிகப்பெரிய வளர்ச்சிப் பகுதியாக மாறியுள்ளது என அவர் தெரிவித்தார்.
“வடகிழக்குப் பகுதி மக்கள் இப்போது தில்லி வெகு தொலைவு என உணரமாட்டார்கள். தற்போது அரசு அவர்களது வாசலுக்கே வந்துவிட்டது. நமது அமைச்சர்களும், அதிகாரிகளும் அந்த பிராந்தியத்திற்கு அடிக்கடி சென்று வருகின்றனர்” என்று அவர் கூறினார்.
மின்சார வசதி, ரயில்வே தொடர்பு, தொலைபேசி வசதி ஆகியவற்றை வழங்குவதுடன், பிராந்தியத்தின் வளர்ச்சிக்காக பல்வேறு நடவடிக்கைகளையும் தமது அரசு எடுத்து வருவதாக பிரதமர் கூறினார்.
அண்மையில் கையெழுத்திடப்பட்ட போடோ ஒப்பந்தம் பற்றி குறிப்பிட்ட பிரதமர், சம்பந்தப்பட்ட அனைத்துத் தரப்பினரையும் ஒன்று சேர்த்து பல பத்தாண்டுகளாக நிலவிய சிக்கலுக்கு தீர்வு காண உண்மையான முயற்சியுடன் இது மேற்கொள்ளப்பட்டது எனத் தெரிவித்தார்.
இந்தச் சிக்கலைத் தள்ளிப்போட்டு வந்ததன் விளைவாக, கடந்த பல பத்தாண்டுகளாக ஏற்பட்ட கிளர்ச்சியால், குறைந்தபட்சம் 40,000 பேர் உயிரிழந்தனர் என்று பிரதமர் தெரிவித்தார்.
“இருப்பினும், இம்முறை நாங்கள் அனைத்துத் தரப்பினரையும் ஒன்று சேர்த்தோம். இனி நிலுவையில் எந்தப் பிரச்சினையும் இல்லை என்பதை ஒப்பந்தம் தெளிவுப்படுத்தியுள்ளது” என்று அவர் கூறினார்.
சிறுபான்மையினர் நலன் அமைச்சகம்
பிரதமரின் திறன் மூலம் பணிவாய்ப்புத் திட்டம் தற்போது பிரதமரின் பாரம்பரிய கலைத்திறன் மேம்பாட்டுத்திட்டமாக பெயரிடப்பட்டுள்ளது
பிரதமரின் திறன் மூலம் பணிவாய்ப்புத் திட்டம் தற்போது பிரதமரின் பாரம்பரிய கலைத்திறன் மேம்பாட்டுத்திட்டமாகப் பெயரிடப்பட்டுள்ளதாக மத்திய சிறுபான்மையினர் நலத்துறை அமைச்சர் திருமதி ஸ்மிருதி சுபின் இரானி மக்களவையில் இன்று எழுத்துப்பூர்வமாக தெரிவித்தார். கற்றுக்கொள்ளுங்கள்- பொருள் ஈட்டுங்கள், பாரம்பரிய கலைகளில் திறன் மேம்பாடு மற்றும் பயிற்சி, சிறுபான்மையினரின் பாரம்பரிய கலைகளை பாதுகாத்தல், புதிய விடியல், புதிய இலக்கு ஆகிய 5 திட்டங்கள் இதில் இடம் பெற்றுள்ளன. இத்திட்டத்திற்கு 15-வது ஊதியக்குழு காலகட்டத்தின் போது அமைச்சரவை ஒப்புதல் அளித்தது.
பிரதமரின் பாரம்பரிய கலைத்திறன் மேம்பாட்டுத்திட்டம் என்பது கலைத்தொழிலில் ஈடுபட்டுள்ள சிறுபான்மையினர் உட்பட அனைத்து சிறுபான்மையினரின் வாழ்வாதாரத்தை மேம்படுத்தும் நோக்கில் உருவாக்கப்பட்டுள்ளது.
பெருநிறுவனங்கள் விவகாரங்கள் அமைச்சகம்
‘‘ஹிசாப் கி கிதாப்’’  என்ற தலைப்பில் 6 குறும்படங்களை வெளியிட்டார் மத்திய அமைச்சர் திரு அனுராங் சிங் தாக்கூர்
முதலீட்டாளர் கல்வி மற்றும் பாதுகாப்பு நிதி ஆணையத்தின்  ‘‘ஹிசாப் கி கிதாப்’’  என்ற தலைப்பில் 6 குறும்படங்களை மத்திய நிதித்துறை இணையமைச்சர் திரு அனுராக் சிங் தாக்கூர் தொடங்கி வைத்தார்.
இந்த 6 குறும்படங்களின் தொடரை, மின்னணு மற்றும் தகவல் தொழில்நுட்ப அமைச்சகத்தின் பொது சேவை மையங்கள் திட்டத்தின்  இ-கவ் உருவாக்கியது. ஒவ்வொன்றும் 5 நிமிடங்கள் ஓடக்கூடிய 6 குறும்படங்களாக தயாரிக்கப்பட்டுள்ளது. இந்த படத் தொகுதிகள், பட்ஜெட், சேமிப்பு, காப்பீடு திட்டத்தின் முக்கியத்துவம், மத்திய அரசின் சமூக பாதுகாப்பு திட்டங்களை இந்த குறும்படங்கள் எடுத்துக் கூறுகின்றன.
கவர்ச்சி நிதி திட்டங்களுக்கு மக்கள் இரையாகாமல், எப்படி பாதுகாத்துக் கொள்ள வேண்டும் என்பது பற்றியும் இந்த குறும்படங்கள் சுவாரஸ்யமாக கூறுகின்றன. முதலீட்டாளர் விழிப்புணர்வு நிகழ்ச்சியாகவும், இந்த குறுப்படங்கள் பயன்படுத்தப்படும்.
இந்த குறும்படங்களை தொடங்கி வைத்து பேசிய மத்திய இணை அமைச்சர் திரு அனுராக் சிங் தாக்கூர், ‘‘ நிதி கல்வியறிவு மற்றும் கல்வி ஆகியவை நிதி உள்ளடக்கம், உள்ளடக்கிய வளர்ச்சி, நிலையான வளம் ஆகியவற்றில் முக்கிய பங்கு வகிக்கிறது’’ என கூறினார். நிதி உள்ளடக்கத்துக்கு பல நடவடிக்கைகளை மத்திய அரசு எடுத்துள்ளதாகவும், அவர் கூறினார். இதன் காரணமாக அதிகளவிலான மக்கள் முறையான நிதி அமைப்புகளுக்கு வந்துள்ளதாகவும் அவர் குறிப்பிட்டார்.
மேலும் விவரங்களுக்கு:
https://pib.gov.in/PressReleasePage.aspx?PRID=1724103
பிரதமர் அலுவலகம்
மகாராஷ்டிரா ராய்கட்டில் கட்டடம் இடிந்ததால் நேரிட்ட உயிரிழப்பு குறித்து பிரதமர் துயரம்
பிரதமர் திரு நரேந்திர மோடி, மகாராஷ்டிரா மாநிலத்தில் உள்ள ராய்கட், மஹதில் கட்டடம் இடிந்து விழுந்த விபத்தால் ஏற்பட்ட உயிரிழப்பு குறித்து துயரம் தெரிவித்துள்ளார்
“மகாராஷ்டிரா மாநிலத்தில் உள்ள ராய்கட், மஹதில் கட்டடம் இடிந்து விழுந்ததை அறிந்து துயருற்றேன். இந்த விபத்தில் உயிரிழந்தவர்களின் குடும்பத்திற்கு உறுதுணையாக எனது எண்ணங்கள் உடனிருக்கின்றன. காயமடைந்தவர்கள் விரைவில் குணமடைய நான் பிரார்த்திக்கிறேன். விபத்து நடந்த இடத்தில், உள்ளூர் நிர்வாகத்தினரும், தேசிய பேரிடர் மீட்புப் படையினரும் மீட்பு நடவடிக்கைகளில் ஈடுபட்டு அனைத்து உதவிகளையும் அளித்து வருகின்றனர்” என்று பிரதமர் கூறியுள்ளார்.
மத்திய அமைச்சரவை
இந்தியாவுக்கும் ஜார்ஜியாவுக்கும் இடையில் விமான சேவைகள் ஒப்பந்தத்துக்கு அமைச்சரவை ஒப்புதல்
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் இந்தியாவுக்கும் ஜார்ஜியாவுக்கும் இடையில் விமான சேவைகள் ஒப்பந்தம்  கையெழுத்திடுவதற்கு ஒப்புதல் அளிக்கப்பட்டது.
சிவில் விமானப் போக்குவரத்துத் துறையில் ஏற்பட்டுள்ள மேம்பாடுகளைக் கருத்தில் கொண்டும், இரு நாடுகளுக்கும் இடையில் விமான தொடர்பை மேம்படுத்தும் நோக்கத்துடனும், சர்வதேச சிவில் விமானப் போக்குவரத்து அமைப்பின்  சமீபத்திய வரையறைகளின் அடிப்படையில், இரு நாடுகளுக்கும் இடையிலான ஒப்பந்தம் அமைந்துள்ளது. இப்போது இரு நாடுகளுக்கும் இடையில் விமான சேவைகள் ஒப்பந்தம் எதுவும் இல்லை. இரு நாடுகளுக்கு இடையில் எந்த விமான சேவை தொடங்குவதற்கும் ASA என்பது அடிப்படையான சட்டபூர்வ ஏற்பாடாகும்.
இரு நாடுகளுக்கும் இடையில் விமான தொடர்பை ஏற்படுத்துவதற்கு இந்த ஒப்பந்தம் உதவும்.
விமான சேவைகள் ஒப்பந்தத்தின் அம்சங்கள் பின்வருமாறு :
- இரு நாடுகளும் ஒன்று அல்லது அதற்கு மேற்பட்ட விமானங்களை அறிவிக்கலாம்.
- இப்போது இந்தியாவில் எந்த இடத்தில் இருந்தும், ஜார்ஜியாவில் எந்த இடத்துக்கும் இந்திய விமான நிறுவனங்கள் விமானங்கள் இயக்கலாம். அதே சமயத்தில் ஜார்ஜிய விமானங்கள் இந்தியாவில் ஆறு இடங்களுக்கு, அதாவது புதுடெல்லி, மும்பை, பெங்களூரு, ஐதராபாத், சென்னை மற்றும் கோவா நகரங்களுக்கு நேரடி விமான சேவை அளிக்கலாம். இதைத் தவிர, வழித்தடங்களை மாற்றிக் கொள்வதன் மூலம், இடைப்பட்ட இடங்களுக்கும் அல்லது சேருமிடத்தைத் தாண்டிய இடங்களுக்கும் இரு தரப்பிலும் அறிவிக்கப்பட்ட விமானங்கள் சேவை அளிக்கலாம்.
- விமான சேவைகளை ஊக்குவித்தல் மற்றும் விற்பனைக்காக இரு நாடுகளின் அறிவிக்கப்பட்ட விமான நிறுவனங்களும், அடுத்த நாட்டின் எல்லையில் தங்கள் அலுவலகங்களை அமைப்பதற்கு உரிமை உண்டு.
- இரு தரப்பிலும் அறிவிக்கப்பட்ட விமான நிறுவனம், அதே தரப்பு, மறு தரப்பு அல்லது மூன்றாவது தரப்பில் அறிவிக்கப்பட்ட நிறுவனத்தாருடன் கூட்டுறவு மார்க்கெட்டிங் ஏற்பாடுகள் செய்து கொள்ளலாம். இந்த விஷயத்தில், அது நேரடி தொடர்பை மட்டும் ஊக்குவிக்காமல், 3வது நாட்டு நிறுவனத்தின் மூலமும் தொடர்பை அளிக்கும். இரு நாடுகளின் நிறுவனங்களுக்கும் சாத்தியமான வாய்ப்புகளை அது அளிக்கும்.
பெருமளவு வர்த்தகம், முதலீடு, சுற்றுலா மற்றும் கலாச்சார பரிமாற்றங்களை வேகப்படுத்தும் வாய்ப்பை இந்தியாவுக்கும் ஜார்ஜியாவுக்கும் இடையிலான விமான சேவைகள் ஒப்பந்தம் அளிக்கும். சிவில் விமானப் போக்குவரத்துத் துறையின் மேம்பாடுகளுக்கு இயைந்த வகையில் இரு நாடுகளுக்கும் இடையில் மேற்படி விஷயங்கள் துரிதப்படுத்த வாய்ப்பு கிடைக்கும். பெருமளவு பாதுகாப்பு மற்றும் உத்தரவாதத்தை உறுதி செய்து, இரு தரப்புகளின் விமான நிறுவனங்களுக்கும் வணிக வாய்ப்புகளை அளிப்பதுடன், மேம்படுத்தப்பட்ட மற்றும் தடையற்ற தொடர்புக்கான சூழலை இது அளிக்கும்.
சமூக நிதி மற்றும் அதிகாரமளித்தல் அமைச்சகம்
ஷெட்யூல்டு வகுப்பு மாணவர்களுக்கு மத்திய அரசு ஆதரவிலான கல்வி உதவித் தொகை திட்டங்கள்
நாட்டில் உள்ள ஷெட்யூல்டு வகுப்பு மாணவர்களுக்கு மத்திய அரசு ஆதரவிலான இரண்டு கல்வி உதவித் தொகை திட்டங்களை சமூக நீதி மற்றும் அதிகாரமளித்தல் துறை செயல்படுத்துகிறது.
ஷெட்யூல்டு வகுப்பைச் சேர்ந்த மாணவர்கள் இந்தியாவில் படிப்பதற்கு மெட்ரிக் கல்விக்கு பிந்தைய கல்வி உதவித் தொகை, மெட்ரிக் கல்விக்கு முந்தைய கல்வி உதவித் தொகை ஆகிய திட்டங்கள் அமலாக்கப்படுகின்றன.
பெற்றோர்களின் வருமானம் ஆண்டுக்கு ரூ.2.5 லட்சத்திற்கும் குறைவாக உள்ள ஷெட்யூல்டு வகுப்பு மாணவர்களுக்கு இந்த இரண்டு திட்டங்களின் கீழ் கல்வி உதவித் தொகை வழங்கப்படுகிறது. கல்விக் கட்டணம் உட்பட திருப்பித் தரப்படாத கட்டணங்கள் 11 ஆம் வகுப்புக்கு பிந்தைய படிப்புக்கான கல்விச் செலவு ஆகியவை மெட்ரிக் கல்விக்கு பிந்தைய கல்வி உதவித் தொகை திட்டத்தில் வழங்கப்படுகிறது. 9 மற்றும் 10 ஆம் வகுப்பு வரை பயிலும் தகுதியுடைய மாணவர்களுக்கு மெட்ரிக் கல்விக்கு முந்தைய கல்வி உதவித் தொகை வழங்கப்படுகிறது.
மத்திய சமூக நீதி மற்றும் அதிகாரமளித்தல் துறை அமைச்சர் டாக்டர் வீரேந்திர குமார் மக்களவையில் இன்று கேள்வி ஒன்றுக்கு எழுத்து மூலம் அளித்த பதிலில் இந்த தகவலைத் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1808208
------
(Visitor Counter : 87
பிரதமர் அலுவலகம்
உத்தராகண்டின் முதலமைச்சராக பதவியேற்றிருக்கும் திரு.புஷ்கர் சிங் தாமிக்குப் பிரதமர் வாழ்த்துத் தெரிவித்துள்ளார்
உத்தராகண்டின் முதலமைச்சராக பதவியேற்றிருக்கும் திரு.புஷ்கர் சிங் தாமிக்குப் பிரதமர் திரு.நரேந்திர மோடி வாழ்த்துத் தெரிவித்துள்ளார்.
டுவிட்டரில் பிரதமர் கூறியிருப்பதாவது;
“உத்தராகண்டின் முதலமைச்சராக பதவியேற்றுள்ள
@புஷ்கர்தாமி அவர்களுக்கு வாழ்த்துக்கள். கடந்த 5 ஆண்டுகளில் ஒவ்வொரு துறையிலும் தேவபூமி விரைவான முன்னேற்றத்தைக் கண்டுள்ளது. பொதுமக்களின் விருப்பங்களுக்கு ஏற்ப நீங்களும், உங்களின் அனைத்து அமைச்சர்களும் இதற்கு கூடுதல் வேகம் தருவீர்கள் என்று நான் உறுதியாக நம்புகிறேன். தொடர்ச்சியான முன்னேற்றத்திற்கு புதிய முன்னுதாரணத்தை ஏற்படுத்துங்கள்.”
பிரதமர் அலுவலகம்
எத்தியோப்பிய கூட்டாட்சி ஜனநாயகக் குடியரசின் பிரதமர் அபிய் அஹமத் அலியுடன் பிரதமர் நரேந்திர மோடி தொலைபேசியில் உரையாடினார்
எத்தியோப்பிய கூட்டாட்சி ஜனநாயகக் குடியரசின் பிரதமர் டாக்டர் அபிய் அஹமத் அலியுடன் பிரதமர் திரு. நரேந்திர மோடி இன்று தொலைபேசியில் உரையாடினார்.
தனது உரையாடலின்போது பிரதமர் மோடி இந்தியாவிற்கும் எத்தியோப்பியாவிற்கும் இடையிலான நெருக்கமான உறவுகளை நினைவு கூர்ந்ததோடு, இரு நாடுகளுக்கும் இடையிலான கூட்டுறவு சிறப்பான வகையில் வளர்ச்சி பெற்றிருப்பதையும் சுட்டிக் காட்டினார்.
கொரோனா வைரஸ் தாக்குதலின் விளைவாக உலக அளவிலும், பகுதியளவிலும் உள்நாட்டிலும் உருவாகியுள்ள சவால்கள் குறித்து இரு தலைவர்களும் விவாதித்தனர். மேலும் மக்களின் சுகாதார நெருக்கடியின்போது இருநாடுகளும் ஒருவருக்கொருவர் ஒத்துழைப்பு நல்குவதெனவும் இரு நாடுகளின் தலைவர்களும் தெரிவித்துக் கொண்டனர்.
இந்த உரையாடலின்போது அத்தியாவசியமான மருத்துப் பொருட்கள் வழங்குவதை உறுதி செய்வது, மற்றும் இந்த சுகாதார பேரழிவின் பொருளாதார ரீதியான தாக்கத்திலிருந்து விடுபடுவது ஆகிய விஷயங்களில் எத்தியோப்பியாவிற்கு இந்தியாவின் ஆதரவு குறித்தும் பிரதமர் உறுதியளித்தார்.
கொரோனா வைரஸ் தாக்குதலுக்கு எதிரான போராட்டத்தில் எத்தியோப்பிய மக்கள் வெற்றி பெற வேண்டும் என்றும் தன் சார்பிலும் இந்திய மக்களின் சார்பிலும் பிரதமர் வாழ்த்துக்களைத் தெரிவித்துக் கொண்டார்.
சிறப்பு சேவைகள் மற்றும் கட்டுரைகள்
சென்னை அண்ணாசாலை தலைமை அஞ்சலகத்தில் செப்டம்பர் 27ம் தேதி அஞ்சல் குறைதீர்வு முகாம்
சென்னை அண்ணாசாலை, தலைமை அஞ்சலகத்தில் 27.09.2022 அன்று காலை 11.00 மணிக்கு அஞ்சல்குறை தீர்க்கும் முகாம் நடைபெறவுள்ளது.
அண்ணாசாலை, தலைமை அஞ்சலகம் வாயிலாக மணியார்டர், பதிவுத்தபால், சேமிப்பு வங்கி முதலிய சேவைகளை பெற்று வரும் பயனாளிகளுக்கு ஏதேனும் குறைகள் இருப்பின் அவற்றை நேரிலோ, தபால் மூலமாகவோ மின்னஞ்சல்  மூலமாகவோ, 24.09.2022 அன்று அல்லது அதற்கு முன்பாக அனுப்பி வைக்குமாறு கேட்டுக்கொள்ளப்படுகிறார்கள்.
தலைமை அஞ்சலக அதிகாரி, அண்ணாசாலை, தலைமை அஞ்சலகம், சென்னை - 600 002- என்ற முகவரியில் நேரில் தெரிவிக்கலாம், அல்லது இந்த முகவரிக்கு தபாலில் அனுப்பலாம்.
சென்னை அண்ணாசாலை தலைமை அஞ்சலக முதன்மை அஞ்சல் அதிகாரி, திரு நா.பிரகாஷ் வெளியிட்ட செய்திக் குறிப்பில் இந்த தகவல் தெரிவிக்கப்பட்டுள்ளது.
பிரதமர் அலுவலகம்
ஜப்பான் முன்னாள் பிரதமரும், ஜப்பான்-இந்தியா கூட்டமைப்பு தலைவருமான மேன்மை தங்கிய திரு யோஷிஹிடே சுகாவை பிரதமர் சந்தித்தார்
நாடாளுமன்ற உறுப்பினர்கள் மற்றும் கணேஷா குழு உறுப்பினர்கள் மற்றும் தொழில்துறை தலைவர்கள் உள்ளிட்ட பிரதிநிதிகளுடன் மேன்மை தங்கிய
திரு. சுகா இந்தியாவிற்கு வருகை தந்துள்ளார்
உலகளாவிய கூட்டாண்மை மற்றும் நட்புறவை வலிமைப்படுத்துவது குறித்து கருத்துக்கள் பரிமாறிக் கொள்ளப்பட்டன
நாடாளுமன்ற உறுப்பினர்கள் அடங்கிய "கணேஷா நோ கை" குழு மற்றும் கெய்டன்ரன் உறுப்பினர்களுடன் பிரதமர் ஆக்கப்பூர்வமான பேச்சுகளில் ஈடுபட்டார்
ஜப்பான் முன்னாள் பிரதமரும், ஜப்பான்-இந்தியா கூட்டமைப்பு தலைவருமான மேன்மை தங்கிய திரு யோஷிஹிடே சுகாவை பிரதமர் திரு நரேந்திர மோடி இன்று சந்தித்தார். நாடாளுமன்ற உறுப்பினர்கள் அடங்கிய "கணேஷா நோ கை" குழு மற்றும் கெய்டன்ரன்  உறுப்பினர்கள், அரசு அதிகாரிகள் உள்ளிட்ட நூற்றுக்கும் மேற்பட்ட பிரதிநிதிகளுடன் திரு சுகா இந்தியா வருகை தந்துள்ளார்.
ஜப்பான்-இந்தியா கூட்டமைப்பு தலைவராக முதல் முறையாக இந்தியா வந்துள்ள திரு சுகாவை பிரதமர் வரவேற்றார். அப்போது இரு தலைவர்களும் முதலீடு மற்றும் பொருளாதார ஒத்துழைப்பு, ரயில்வே, இருநாட்டு மக்களிடையேயான தொடர்பு, திறன் மேம்பாட்டு கூட்டாண்மை உள்ளிட்ட ஜப்பான்-இந்தியா இடையே உலகளாவிய கூட்டாண்மை மற்றும் நட்புறவை மேலும் வலுப்படுத்துவது குறித்து விவாதித்தனர்.
இரு நாடுகளுக்கிடையே நாடாளுமன்ற தொடர்பை வலுப்படுத்துவது குறித்து நாடாளுமன்ற குழும உறுப்பினர்கள் அடங்கிய "கணேஷா நோ கை" உறுப்பினர்களுடன் பிரதமர் ஆக்கப்பூர்வமான பேச்சுகளில் ஈடுபட்டார். ஜப்பானில் யோகா மற்றும் ஆயுர்வேதா பிரபலமாகி வருவதை வரவேற்ற அவர்கள், இந்தியா-ஜப்பான் இடையே கலாச்சார உறவுகளை மேலும் வலுப்படுத்துவது குறித்து விவாதித்தனர்.
கெய்டன்ரன் உறுப்பினர்களை வரவேற்ற பிரதமர், வர்த்தக சூழல் முறையை மேம்படுத்த நாட்டில் மேற்கொள்ளப்பட்டுள்ள சீர்திருத்தங்கள் குறித்து அவர் எடுத்துரைத்தார். ஜப்பான் முதலீட்டாளர்கள் இந்தியாவில் தங்கள் முதலீடுகளை விரிவுபடுத்துமாறும் ஒத்துழைப்பில் புதிய வழிவகைகளை காணுமாறும் அவர் அழைப்பு விடுத்தார்.